《和欧阳广明竹间桃花》
宋代·王庭圭

雨罢新花明晓日，竹阴琐碎错黄金。墙头过尽双飞蝶，叶底巧啼何处禽。

玉女洗妆匀浅淡，老龙脱箨著青深。柔姿敢并高标立，直节时容粉面侵。

爱客分明莫来折，坐舆径造不妨寻。桃花落后春事已，唯有清风满竹林。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。